الجاريه رصد

رصد هي جارية نوبية وأم الخليفة الفاطمي المستنصر بالله وعاشت في القرن الخامس الهجري (القرن الحادي عشر الميلادي) وتعتبر واحدة من أشهر النساء في تاريخ الدولة الفاطمية.

 حياتها 
كانت رصد جارية نوبية سوداء عند أبو سعد التستري، وكان تاجر يهودي ومسؤول عن شؤون بيت المال. الخليفة الفاطمي الظاهر لإعزاز دين الله اشتراها منه، وكانت ست ذكية وجميلة وعندها حنكة. خلفت له ابنه المستنصر بالله الفاطمي سنة 420 هـ.

وبعد ما الظاهر توفى، ابنه المستنصر بقى تامن خلفاء الدولة الفاطمية وكان عنده سبع سنين بس، فبقت رصد هي الوصية عليه. منعته عن التدخل في شؤون الحكم لحد ما يكبر، وكان ليها دور كبير جدا في إدارة الدولة، بتقرب وزراء وتبعد وزراء، وفضل تأثيرها موجود حتى بعد ما ابنها كبر وبقى شاب.

الفترة دي كانت مليانة اضطرابات سياسية وإدارية واقتصادية. كان ليها ديوان خاص بتدير منه أمورها المالية والإدارية، بس في الحقيقة كانت مسيطرة على مقدّرات البلد كلها، عن طريق نفوذها على الوزراء وقادة الجند وكبار التجار والولاة.
اتعرفت إنها كانت بتميل لطبقة الجند والرقيق النوبيين والسودان، وبتحاول تفضلهم على الأتراك في الدولة الفاطمية، وده أدى لزيادة الصراع بين الفريقين.

كانت السيدة رصد عايشة في قصر اللؤلؤة، اللي بناه جوزها الظاهر لإعزاز دين الله، وكان من أجمل قصور القاهرة وقتها عشان موقعه كان مميز جدا، واللي بيقعد فيه بيشوف مناظر جميلة من جنانين كتير ومياه النيل.

وكان عندها مركب خاص مزين بالفضة كانت بتتنزه فيه، وأبو سعد التستري كان مديهولها هدية سنة 436 هـ، واتقدر كمية الفضة اللي استخدمت فيه بحوالي 130 ألف درهم.
 دورها في الشدة المستنصرية 
وفي سنة 457 هجريا حصلت الشدة المستنصرية اللي استمرت سبع سنين. السبب الرئيسي كان انخفاض منسوب مياه النيل، لكن اللي خلى الأزمة دي أقسى وأبشع أزمة في تاريخ مصر كان السيدة رصد، والدة المستنصر، بسبب تدخلها المستمر في كل شؤون الحكم. كانت بتعين الوزراء الصبح وتعزلهم في اخر اليوم، لدرجة إنه تم تعيين حوالي 40 وزير في خلال أربع سنين بس.

وزاد من وطأة الشدة المستنصرية الصراعات والقتال اللي كان مستمر بين الأتراك والنوبيين. الجيش الفاطمي كان متكون من الأتراك اللي تحالفوا مع الجنود البربر وطردوا الجنود النوبيين والسودانيين من القاهرة للصعيد، ولما وصلوا الصعيد عملوا خراب وفساد، وخربوا نظام الري عن قصد. أما الأتراك، فغدروا بالبربر وطردوهم من القاهرة للدلتا، وسيطروا على القاهرة، ونهبوا قصور الخليفة وأسرته، واتقطعت أوصال المحروسة وانقطعت طرق نقل البضائع.
وبدأت المجاعة الكبرى اللي كانت بسبب أفعال رصد وتقريبها للجنود النوبيين والسودانيين مما سبب أزمات في الجيش الفاطمي وكمان انخفاض منسوب المياه اللازمة للزراعة.

 مصادر 
تصنيف:مصر
تصنيف:الدوله الفاطميه